
Innovatív hidro-elektrometallurgiai módszer fejlesztése a Li-ion akkumulátor hulladék értékesfémtartalmának kinyerésére

A Li- ion akkumulátorokok hulladékát kézi szétszedést követően 300 °C-on hevítettem a szerves kötőanyagok eltávolítása céljából. Az így kapott nyersanyagot késes malomban történő őrlés után 0,1 mm lyukbőségű szitálással a réz és alumínium fóliát elkülönítettem az aktív katód anyag mellől. A katódanyagból az értékes fémek kioldását 1-10 M koncentrációjú sósavas közeggel vizsgáltam 25 – 95 °C hőmérsékleti tartományban. A 100 %-os Co, Ni Mn és Fe kioldás lehetséges akár csak 1-2 M sósav alkalmazása mellett is, legalább 80 °C-on 80 perc alatt, azonban legalább 8 M sósav koncentráció esetén már azonos idő alatt szobahőmérsékleten is. A kapott oldatokat első lépésben komplex anioncserés kromatográfiával tisztítottam így nagytisztaságú kobalt és vas vegyületeket kapva, amelyek alkalmasak új akkumulátorok katódanyagának gyártására. A Mn-t pH-kontroll melletti oxidatív precipitációval választottam el a Ni mellől, majd a Ni-t hidrolitikus precipitációval nyertem ki vegyület alakjában. Így ezek a vegyületek is visszajárathatóak a katódanyag gyártásához.
További gyakorlati célú kutatással, kialakítottam egy egyszerűen és hatékonyan megvalósítható közvetlen módszert is a Li-ion akkumulátorok katódanyag nyersanyagánakl a kinyerésére. Ennek során a Li–ion akkumulátorok hulladékának savas oldása után több variációban vizsgált és jellemzett szelektív hidrolitikus precipitáción alapuló módszerek alkalmazhatóságát vizsgáltam. A vas valamint az alumínium és a réz elválaszthatónak bizonyultak a kobalt, nikkel, mangán és lítium mellől. A tisztított oldatból NMC típusú Li–ion akkumulátorok katódanyaga közvetlenül szintetizálható. 



